Et øjenvidne kalder hændelsen "meget ubehagelig".

Københavns Politi har lørdag eftermiddag anholdt en mand ved Ny Ellebjerg Station for at have kastet salmiakspiritus mod passagerer i et tog.

Fire passagerer blev ramt og har fået behandling for det ætsende stof. Deres tilstand er ukendt.

Politiet har endnu ikke oplyst noget om, hvem manden er, eller hvorfor han kastede den ætsende væske ud over passagererne.

- Gerningsmanden medtages til den videre behandling af sagerne og sigtelse, skriver Københavns Politi, som ikke har yderligere kommentarer.

På Ny Ellebjerg Station er 4 personer behandlet med øjenskyl og vejledt af personale fra ambulancerne. Gerningsmanden medtages til den videre behandling af sagerne, sigtelse mm. Der er således ikke yderligere oplysninger eller kommentarer. #politidk — Københavns Politi (@KobenhavnPoliti) December 28, 2019

Politi fjernede gerningsmand

TV 2 har talt med Jacob Packert, der var passager på toget. Han kalder situationen "meget ubehagelig".

- Der var meget forvirring. For de fleste handlede det om, at man kunne lugte et eller andet i luften, der var meget kraftigt. De, der havde siddet i den konkrete vogn og havde indåndet det eller fået noget på hænderne, fik meget hjælp fra andre. Folk blev tilbudt vand og skyllede efter, fortæller øjenvidnet, der sammen med sine medpassagerer var præget af uvished.

- Vi vidste ikke helt, hvad det var for et stof, der var tale om, fortæller øjenvidnet, som sammen med de øvrige passagerer blev evakueret fra toget på Ny Ellebjerg Station tæt på Københavns Hovedbanegård for at vente på tililende hjælp.

- Der gik lang tid før politiet kom, så vi ventede på perronen et stykke tid. Først var det tre-fire betjente, så kom nogen med mere udstyr. Derefter fjernede de gerningsmanden, siger Jacob Packert.

Regionaltoget blev tømt for passagerer, der ventede politi og ambulancefolks ankomst til stationen nær Københavns Hovedbanegård. Foto: Jacob Packert

Kræver hurtig behandling

Salmiakspiritus bruges som regel til rengøring og affedtning og kan købes i de fleste supermarkeder.

Alt efter mængden og koncentrationen af salmiakspiritus, kan den ammoniakholdige væske være ætsende og give varige mén.

Det fortæller Niels Ebbehøj, overlæge tilknyttet Giftlinjen ved Bispebjerg Hospital til Ritzau.

- Salmiakspiritus er ætsende, hvis koncentrationen bliver høj nok. Det værste, der kan ske, er, at man får det i øjnene. Så er man i fare for at miste synet, og hurtig skylning er afgørende for at undgå varige gener, siger han.